Wnsen vruntlyken grot und wes wy gudes vormogen tho juwer beheglicheit. Erwerden, leven vrundes. Wellet weten, dat vor wns is gewesen wnse medeborger Thomas Johansszson, wiser desses brefves, und heft wns tho kennende gegeven, dat eme sin broder Jakop affgestorven is in juwer stat, de dar was mit sinem broder Claus Molner, seliger dechtnisse. Hirwmme bidde wy jwe ersame lefve demodichliken, dat gy dessem jegenwardigen ergenantten Thomas wellen vruntlik und behylplik wesen tho syme rechtte, dat eme moghe volghaftich warden, wes eme mit rechte boren mach na sinem broder Jakop seliger decktnisse, wmme wnser bede willen. Welket wy mit juwer ersamen lefve vruntliken vorschylden willen in eime desgeliken edder groteren, wor wy mogen. Hirby dot, also wy jw vele gudes thobeloven. Gode almechttighe siit befolen tho ewigen tiden. Gescreven tho Wyborgh wnder wnsen ingesegel, amme sonawende negest vor suntte Laurens daghe. Borgermestere und ratmanne tho Wyborgh etc. Adress: Den ersamen, vorsichttigen, wisen luden, borgermestere und ratmannen tho Reval, kome desse bref mit erwerdicheit etc.